ශ්‍රීලංකාව අලුත් යුගයකට පියමනිමින් සිටින අවස්ථාවක ආසියා-අප්‍රිකා සංසදයේ 50 වෙනි වාර්ෂික සැසිය ශ්‍රී ලංකාවේ පැවැත්වීමට හැකි වීම සිය රට ලැබූ විශාල ජයග්‍රහණයක් බව ජාත්‍යන්තර අධිකරණයේ සභාපති භිෂාශී ඔවාඩා මහතා ප්‍රකාශ කරයි.ඔවාඩා මහතා සහ එම මහත්මිය ඊයේ දහවල් අරලියගහ මන්දිරයේදී ජනාධිපතිතුමා හමුවූ අවස්ථාවේ මේ බව ප්‍රකාශ කර තිබේ.සිනමන් ලේක් සයිඩ් හෝටලයේ දී පැවැති ආසියා අප්‍රිකා නීති සංසදයේ 50 වැනි වාර්ෂික සැසිය අමතමින් “රටේ ප්‍රශ්න විසඳීමේ දී එම සමාජයන්ට ආවේනික සංස්කෘතික සම්ප්‍රදායන්ට හා අගයන්ට අදාළව විසඳුම් සෙවිය යුතු බව“ ජනාධිපතිතුමා කළ ප්‍රකාශය අනුමත කළ හිෂාශි ඔවාඩා මහතා ශ්‍රී ලංකාව හා ජපානය අතර ඈත අතීතයේ පටන් බෞද්ධාගම ඇතුලු නොයෙකුත් සංස්කෘතික අංගයන්ගෙන් පවතින සමානතාව මෙහිදී පෙන්වා දෙනු ලැබීය.ශ්‍රී ලංකාව අලුත් යුගයකට පිය මනිමින් සිටින අවස්ථාවක ආසියා අප්‍රිකා නීති සංසදයේ 50 වැනි වාර්ෂික සැසිය මෙරට දී පැවැත්වීමට හැකි වීම ඔබ රට ලැබූ විශාල ජයග්‍රහණයක් බව ද ඔවාඩා මහතා ජනාධිපතිතුමා හමුවේ වැඩිදුරටත් ප්‍රකාශ කෙළේය.2004 දී ශ්‍රී ලංකාව මුහුණදුන් සුනාමි ව්‍යසනයේ දී ජපානය ලබා දුන් සහාය පිළිබඳ සිහිපත් කළ ජනාධිපතිතුමා එම අවස්ථාවේ දුන් සහයෝගය සම්බන්ධයෙන් ස්තුතිය පළ කර සිටියේය.මෙම අවස්ථාවට අගවිනිසුරු ශිරානි බණ්ඩාරනායක, විදේශ අමාත්‍ය මහාචාර්ය ජී.එල්. පීරිස් ශ්‍රී ලංකාවේ ජපාන තානාපති කුනියෝ ටකහෂි (Kunio Takahashi) වැඩබලන නීතිපති ඊවා වනසුන්දර, විදේශ අමාත්‍යාංශ ලේකම් කරුණාරත්න අමුණුගම යන මහත්ම මහත්මීහු එක්ව සිටියහ..